Document ID: 32007D0788

ROZHODNUTIE KOMISIE
z 13. septembra 2007
týkajúce sa konania podľa článku 81 Zmluvy o založení ES
(Vec COMP/E-2/39.140 - DaimlerChrysler)
[oznámené pod číslom K(2007) 4275]
(Iba anglické znenie je autentické)
(2007/788/ES)
(1)
Toto rozhodnutie prijaté podľa článku 9 ods. 1 nariadenia Rady (ES) č. 1/2003 (1) je určené spoločnosti DaimlerChrysler AG (ďalej len „DaimlerChrysler“) a týka sa poskytovania technických informácií potrebných na opravu motorových vozidiel značky Mercedes-Benz a Smart.
(2)
Technické informácie obsahujú údaje, metódy a inštrukcie, ktoré sú potrebné na kontrolu, opravu a výmenu poškodených/pokazených/použitých dielov motorového vozidla alebo na opravenie porúch ktorýchkoľvek systémov motorového vozidla. Obsahujú sedem hlavných kategórií:
-
základné parametre (dokumentácia všetkých referenčných hodnôt a požadovaných hodnôt merateľných hodnôt týkajúcich sa motorového vozidla, ako napríklad nastavenie točivého momentu motora, meranie vôle bŕzd, hydraulický tlak a tlak pneumatík),
-
schémy a opisy vykonaných opráv a údržbárskych prác (servisné knižky, technické dokumenty, ako napríklad plány vozidla, opis náradí potrebných na vykonanie určitej opravy a schematické alebo hydraulické zapojenie),
-
testovanie a diagnostika (vrátane chybovej diagnostiky/kódov chybových hlásení, softvéru a ostatných informácií potrebných na zistenie chýb na vozidlách) - mnohé, aj keď nie všetky tieto informácie sa nachádzajú v špeciálnych elektronických nástrojoch,
-
kódy, softvér a informácie, ktoré sú potrebné na preprogramovanie, obnovenie nastavení alebo opätovné spustenie elektronických riadiacich jednotiek (ECU), ktoré sa nachádzajú vo vozidle. Táto kategória súvisí s predchádzajúcou v tom, že na zistenie chýb sa často používajú tie isté elektronické nástroje a následne robia potrebné úpravy prostredníctvom elektronických riadiacich jednotiek,
-
informácie o náhradných dieloch vrátane katalógov dielov s kódmi a opismi a metódy identifikácie motorového vozidla (t. j. údaje týkajúce sa konkrétneho vozidla, ktoré opravovni umožňujú zistiť individuálne kódy dielov použitých pri jeho výrobe a tak určiť zodpovedajúce kódy kompatibilných originálnych náhradných dielov pre dané vozidlo),
-
osobitné informácie (oznámenia o zvolávacích akciách a o častých chybách),
-
materiály na odbornú prípravu.
(3)
V decembri 2006 začala Komisia konanie a zaslala spoločnosti DaimlerChrysler predbežné posúdenie zahŕňajúce predbežné stanovisko, že dohody, ktoré DaimlerChrysler uzatvoril so svojimi partnermi v oblasti poskytovania popredajných servisných služieb, vzbudzujú obavy, pokiaľ ide o ich zlučiteľnosť s článkom 81 ods. 1 Zmluvy o ES.
(4)
Podľa predbežného posúdenia Komisie sa zdá, že DaimlerChrysler pravdepodobne neposkytol určité kategórie technických opravárskych informácií po skončení prechodného obdobia stanoveného v nariadení Komisie (ES) č. 1400/2002 (2). Okrem toho v čase, keď Komisia začala svoje zisťovanie, DaimlerChrysler ešte nezaviedol stále účinný systém umožňujúci nezávislým opravovniam neviazaný prístup k technickým opravárskym informáciám. Hoci DaimlerChrysler počas zisťovania Komisie zlepšil dostupnosť svojich technických informácií, konkrétne zriadením internetovej stránky venovanej technickým informáciám (ďalej len „TI stránka“) v júni 2005, zdá sa, že nezávislým opravovniam sú naďalej dostupné len neúplné informácie.
(5)
Z tohto predbežného posúdenia vyplynulo, že takýmto postupom bol ako relevantný trh dotknutý trh s poskytovaním opráv a údržby osobných vozidiel a takisto aj trh s poskytovaním technických informácií opravovniam Autorizované siete Mercedes-Benz a Smart mali veľmi vysoký trhový podiel na prvom z týchto trhov, kým na druhom trhu bol DaimlerChrysler jediným dodávateľom schopným poskytnúť všetky technické informácie potrebné pre opravovne jeho vozidiel.
(6)
DaimlerChrysler v dohodách o službách a dodávke náhradných dielov vyžaduje, aby členovia jeho autorizovaných sietí vykonávali celý rad opráv spojených s príslušnými značkami vozidiel a vystupovali ako veľkopredajcovia náhradných dielov. Komisia sa obáva, že prípadné negatívne dôsledky takýchto dohôd by mohla posilniť aj skutočnosť, že DaimlerChrysler neposkytol nezávislým opravovniam primeraný prístup k technickým informáciám, čím sú vlastne z poskytovania služieb vylúčené iné firmy, ktoré by chceli ponúkať odlišné opravárske služby.
(7)
Napokon Komisia dospela k predbežnému záveru, že opatrenia spoločnosti DaimlerChrysler týkajúce sa poskytovania jej technických informácií nezávislým opravovniam nezodpovedajú potrebám nezávislých opravovní, ani pokiaľ ide o rozsah dostupných informácií, ani pokiaľ ide o ich dostupnosť, a že takýto postup v kombinácii s podobnými postupmi ostatných výrobcov motorových vozidiel by mohol prispieť k zhoršeniu postavenia nezávislých opravovní na trhu. Mohlo by to významným spôsobom poškodiť spotrebiteľa, či už podstatným zmenšením ponuky náhradných dielov, zvýšením cien opravárenských služieb, alebo zmenšením výberu opravovní, a takisto viesť aj k problémom s bezpečnosťou a k nedostatočnému prístupu k inovatívnym opravovniam.
(8)
Okrem toho by skutočnosť, že DaimlerChrysler zjavne neposkytol nezávislým opravovniam primeraný prístup k technickým informáciám, mohla brániť uplatneniu výnimky podľa nariadenia (ES) č. 1400/2002 na dohody s jeho partnermi v oblasti popredajných servisných služieb, keďže podľa článku 4 ods. 2 nariadenia sa uvedená výnimka neuplatňuje, ak dodávateľ motorových vozidiel odmietne poskytnúť nezávislým operátorom prístup k technickým informáciám, diagnostickým alebo iným zariadeniam, nástrojom vrátane akéhokoľvek relevantného softvéru alebo školenia vyžadovaného na opravu a údržbu týchto motorových vozidiel. Podľa vysvetlenia uvedeného v odôvodnení 26 nariadenia nesmie v súvislosti s podmienkami týkajúcimi sa prístupu dochádzať k diskriminácii medzi autorizovanými a nezávislými operátormi.
(9)
Napokon Komisia dospela k predbežnému názoru, že v súvislosti s nedostatočným prístupom k technickým opravárskym informáciám sa na dohody uzatvorené medzi DaimlerChrysler a jeho autorizovanými opravovňami pravdepodobne nemôže uplatniť ustanovenie článku 81 ods. 3.
(10)
DaimlerChrysler ponúkol 14. februára 2007 Komisii záväzky s cieľom rozptýliť obavy uvedené v súvislosti s hospodárskou súťažou v predbežnom posúdení.
(11)
Podľa týchto záväzkov sa pri určovaní rozsahu informácií, ktoré sa majú poskytnúť, používa zásada nediskriminácie medzi nezávislými a autorizovanými opravovňami. V tejto súvislosti DaimlerChrysler zabezpečí, aby sa všetky technické informácie, nástroje, zariadenia, softvér a školenia nevyhnutné na realizáciu opráv a údržby jeho motorových vozidiel a poskytnuté zo strany alebo v mene DaimlerChrysler autorizovaným opravovniam a/alebo nezávislým dovozcom vozidiel značky Mercedes-Benz a Smart v ktoromkoľvek členskom štáte, takisto poskytli nezávislým opravovniam.
(12)
V záväzkoch sa spresňuje, že „technické informácie“ v zmysle článku 4 ods. 2 nariadenia (ES) č. 1400/2002 zahŕňajú všetky informácie potrebné na opravu a údržbu motorových vozidiel značky Mercedes-Benz a Smart, poskytované autorizovaným opravovniam. Konkrétne sem patrí softvér, chybové kódy a iné parametre spolu s aktualizáciami, ktoré sú pri elektronických riadiacich jednotkách potrebné na zadanie alebo obnovenie nastavení odporúčaných spoločnosťou DaimlerChrysler, ďalej metódy identifikácie motorového vozidla, katalógy náhradných dielov, pracovné riešenia vyvinuté na základe praktických skúseností týkajúcich sa problémov typických pre ten-ktorý model alebo sériu, oznámenia o zvolávacích akciách a iné oznámenia o opravách, ktoré sa môžu realizovať bezplatne v rámci autorizovanej siete opravovní.
(13)
Prístup k nástrojom zahŕňa aj prístup k elektronickým diagnostickým alebo iným opravárskym nástrojom spolu s príslušným softvérom vrátane jeho pravidelných aktualizácií, ako aj popredajný servis týchto nástrojov.
(14)
Tieto záväzky zaväzujú DaimlerChrysler a s ním spojené podniky, nebudú však priamo záväzné pre nezávislých dovozcov motorových vozidiel značky Mercedes-Benz a Smart. Preto DaimlerChrysler súhlasil s tým, že sa v tých členských štátoch, do ktorých distribuuje svoje motorové vozidlá prostredníctvom nezávislých dovozcov, bude usilovať zmluvne zaviazať tieto podniky, aby nezávislým opravovniam bezplatne a na nediskriminačnej báze sprístupnili prostredníctvom svojich národných obchodných internetových stránok akékoľvek technické informácie alebo jazykové verzie takýchto technických informácií, ktoré dotknutí dovozcovia poskytli autorizovaným opravovniam v príslušnom členskom štáte a ktoré nezávislé opravovne nemajú k dispozícii na TI stránke.
(15)
Podľa odôvodnenia 26 nariadenia (ES) č. 1400/2002 nie je DaimlerChrysler povinný poskytovať nezávislým opravovniam technické informácie, ktoré by tretej strane umožnili obísť alebo vypnúť zabudované poplašné zariadenie proti odcudzeniu vozidla a/alebo rekalibrovať (3) elektronické zariadenia alebo zasahovať do zariadení, ktoré určujú výkon vozidla. Ako každú výnimku uvedenú v právnych predpisoch EÚ, aj odôvodnenie 26 je potrebné interpretovať veľmi úzko. V záväzkoch sa uvádza, že ak by sa aj DaimlerChrysler chcel odvolávať na túto výnimku, aby nezávislým opravovaniam nemusel poskytnúť technické informácie, zaviazal sa obmedziť množstvo neposkytnutých informácií len na tie, ktoré by mohli narušiť ochranu uvedenú v odôvodnení 26, a zabezpečiť, že absencia takýchto informácií nebude brániť nezávislým opravovniam vo výkone iných prác, ako sú práce uvedené v odôvodnení 26, vrátane prác na takých častiach, ako je elektronické riadenie motora, airbagy, napínače bezpečnostných pásov alebo prvky centrálneho uzamykania.
(16)
V článku 4 ods. 2 nariadenia (ES) č. 1400/2002 sa stanovuje, že technické informácie musia byť sprístupnené takým spôsobom, ktorý vyhovuje potrebám nezávislých opravovní. Z uvedeného vyplýva tak sprístupnenie informácií, ako aj také stanovenie cien, pri ktorom sa zohľadní rozsah, v akom nezávislé opravovne využívajú dané informácie.
(17)
V súlade s týmto pravidlom sa v záväzkoch vysvetľuje, že DaimlerChrysler umiestni na TI stránku všetky technické informácie týkajúce sa modelov, ktoré boli uvedené na trh po roku 1996, a zabezpečí, aby sa na TI stránke alebo na akejkoľvek inej stránke, ktorá by ju mohla v budúcnosti nahradiť, nachádzali vždy všetky aktualizované technické informácie. Ak DaimlerChrysler bezodkladne a bezplatne sprístupní nezávislým opravovniam na svojej obchodnej internetovej stránke v dotknutom členskom štáte určité technické informácie týkajúce sa modelov uvedených na trh po roku 1996 alebo jazykové verzie týchto informácií, ktoré DaimlerChrysler alebo s ním spojené podniky poskytujú autorizovaným opravovniam v príslušnom členskom štáte a ktoré nie sú dostupné na TI stránke, bude sa to pokladať za splnenie záväzkov spoločnosťou DaimlerChrysler.
(18)
DaimlerChrysler vždy zabezpečí, aby bolo TI stránku možné kedykoľvek rýchlo nájsť a aby poskytovala zhodnú úroveň informácií, akú umožňujú metódy poskytovania technických informácií členom jeho autorizovaných sietí. Ak DaimlerChrysler alebo podnik konajúci v mene DaimlerChrysler sprístupní určité technické informácie autorizovaným opravovniam, najmä ak budú v jazykovom znení niektorého zo štátov EÚ, DaimlerChrysler zabezpečí, aby bolo toto jazykové znenie informácií bezodkladne umiestnené na TI stránke.
(19)
DaimlerChrysler stanovil ročný poplatok za prístup na TI stránku na 1 254 EUR (1 239 EUR za prístup do hlavnej časti WIS net, elektronický katalóg náhradných dielov na sieti je prístupný bezplatne, platí sa len ročný poplatok 15 EUR na pokrytie správnych výdavkov). S cieľom dodržať požiadavku vyváženosti stanovenú v nariadení DaimlerChrysler súhlasil s tým, že poskytne mesačnú, týždennú, dennú a hodinovú pomernú tarifu pre prístup na WIS net s cenou 180 EUR, 70 EUR, 20 EUR a 4 EUR. DaimlerChrysler sa zaviazal počas obdobia platnosti záväzkov zachovať tento systém spoplatnenia prístupu na stránku a nezvyšovať poplatky nad priemernú mieru inflácie v rámci EÚ.
(20)
Záväzky, ktoré na seba prevzal DaimlerChrysler, sa nedotýkajú žiadnych súčasných ani budúcich požiadaviek stanovených v právnych predpisoch Spoločenstva alebo vo vnútroštátnych právnych predpisoch, ktoré by mohli zväčšiť rozsah technických informácií, ktoré musí DaimlerChrysler poskytnúť nezávislým operátorom, a/alebo stanoviť lepší spôsob poskytnutia týchto informácií.
(21)
DaimlerChrysler sa zaviazal akceptovať arbitráž na urovnanie sporu týkajúceho sa poskytovania technických informácií, ak si jej uplatnenie vyžiada nezávislá opravovňa alebo združenie takýchto opravovní. Arbitráž sa riadi vnútroštátnymi pravidlami pre arbitráž a hmotným právom, na ktorom sa DaimlerChrysler zmluvne dohodol s autorizovanými opravovňami v členskom štáte, v ktorom má žiadajúca strana svoje sídlo. DaimlerChrysler sa zaväzuje poskytnúť na požiadanie informácie o týchto pravidlách. Arbitrážny senát pozostáva z troch arbitrov menovaných v súlade s týmito pravidlami. Arbitrážou nie je dotknuté právo podať v danej záležitosti žalobu na príslušnom vnútroštátnom súde.
(22)
V rozhodnutí sa uvádza, že so zreteľom na uvedené záväzky už nejestvujú dôvody na zásah Komisie. Tieto záväzky budú záväzné do 31. mája 2010.
(23)
Poradný výbor pre obmedzujúce postupy a dominantné postavenia vydal 9. júla 2007 súhlasné stanovisko.

Labels: 4
1
8
3
15